b"\n_START_ARTICLE_\nRajola\n_START_SECTION_\nOr\xc3\xadgens\n_START_PARAGRAPH_\nL'enrajolament o proc\xc3\xa9s de cobrir superf\xc3\xadcies amb rajola, t\xc3\xa9 una llarga tradici\xc3\xb3 arqueol\xc3\xb2gica i art\xc3\xadstica en interiors i una pres\xc3\xa8ncia distintiva en l'arquitectura metropolitana (carrers, places, voreres, parcs, escalinates, etc.)._NEWLINE_Les rajoles de fang cuit m\xc3\xa9s antigues daten de la Babil\xc3\xb2nia del segle IX aC. Fent abstracci\xc3\xb3 del que va poder oferir en aquest camp l'Extrem Orient i seguint les grans cultures occidentals, cal esmentar la gran ind\xc3\xbastria romana de rajoles de terracota, t\xc3\xa8cnica i \xc3\xbas que van restar en estat latent fins al segle XIII, quan els \xc3\xa0rabs els van reintroduir a la pen\xc3\xadnsula Ib\xc3\xa8rica. Els imperatius d'austeritat de l'Alcor\xc3\xa0 estimularien la creaci\xc3\xb3 d'enlluernadors dissenys geom\xc3\xa8trics en els s\xc3\xb2ls i les parets dels palaus reials i les mesquites d'Al-\xc3\x80ndalus._NEWLINE_El fang cuit amb vern\xc3\xads a l'estany tamb\xc3\xa9 \xc3\xa9s una t\xc3\xa8cnica originada a Orient Mitj\xc3\xa0. Despr\xc3\xa9s de cuita, la rajola es cobria amb vern\xc3\xads blanc i es decorava amb pigments abans de coure-de nou per a aconseguir una superf\xc3\xadcie brillant. Al seu torn, la maj\xc3\xb2lica italiana es considera una versi\xc3\xb3 europea d'aquesta t\xc3\xa8cnica._NEWLINE_El format t\xc3\xadpic de les rajoles de terracota fetes a m\xc3\xa0 era un quadrat de 25\xc2\xa0cm de costat. Amb la industrialitzaci\xc3\xb3, les opcions uniformes com les rajoles sense vitrificar substitu\xc3\xafren les fabricades a m\xc3\xa0. En \xc3\xa8poca molt recent, el gust per formes de decoraci\xc3\xb3 naturals, m\xc3\xa9s aut\xc3\xa8ntiques, n'ha recuperat la fabricaci\xc3\xb3 artesanal. Tanmateix, les hist\xc3\xb2riques rajoles de terracota, cl\xc3\xa0ssiques, austeres, elegants, s'utilitzen gaireb\xc3\xa9 exclusivament per a la pavimentaci\xc3\xb3 de s\xc3\xb2ls, mentre que la rajola vidriada, amb la seva varietat de colors, estils i dissenys, acapara la major part del mercat. Ja d'en\xc3\xa7\xc3\xa0 de la fi del segle XX, seguint els imperatius de la comoditat, les rajoles de f\xc3\xa0cil neteja i manteniment es van imposar sobre els criteris est\xc3\xa8tics. No obstant aix\xc3\xb2, la rajola petita, el mosaic, ha experimentat un ressorgiment en els darrers anys.\n_START_SECTION_\nL'escacat flamenc o neerland\xc3\xa8s\n_START_PARAGRAPH_\nLa hist\xc3\xb2ria de la pintura flamenca i neerlandesa durant el seu segle d'or (el segle\xc2\xa0xvii) \xc3\xa9s rica en documentaci\xc3\xb3 visual sobre els gustos i, en conseq\xc3\xbc\xc3\xa8ncia, dins el volum de producci\xc3\xb3, en mat\xc3\xa8ria de s\xc3\xb2ls i altres estils d'interiors. El model b\xc3\xa0sic i m\xc3\xa9s popular era l'escacat, un vell disseny renaixentista que els comerciants flamencs i neerlandesos van importar d'It\xc3\xa0lia i que reprodueix un tauler d'escacs o de dames._NEWLINE_Ja al llindar del segle XVII, la pot\xc3\xa8ncia industrial i comercial de la porcellana de Delft en els Pa\xc3\xafsos Baixos va desenvolupar en l'univers de la rajola una col\xc2\xb7lecci\xc3\xb3 de dissenys blaus i blancs d'inspiraci\xc3\xb3 oriental. Les peces es van fer m\xc3\xa9s fines i delicades. T\xc3\xa8cnicament, es va introduir un tipus d'ornamentaci\xc3\xb3 amb l\xc3\xadnies de color porpra de mangan\xc3\xa8s sobre l'argila abans que arrib\xc3\xa9s l'estat biscuit i despr\xc3\xa9s s'aplicava un blau sota coberta. Finalment, es cobria tot amb un vern\xc3\xads de plom i estany.\n_START_SECTION_\nInstal\xc2\xb7laci\xc3\xb3\n_START_PARAGRAPH_\nEl s\xc3\xb2l de rajola es fixa a la superf\xc3\xadcie del pis o paret amb un proc\xc3\xa9s elemental de paleta, en la seva especialitat de solera: un morter b\xc3\xa0sicament compost de cal\xc3\xa7 o ciment (conglomerants), sorra i aigua, que en assecar-se adquireix una constituci\xc3\xb3 molt dura, encara que menor que la del formig\xc3\xb3, cosa que permet la transfer\xc3\xa8ncia de pes i calor a trav\xc3\xa9s de tot l'enllosat."